Podvelež (naselje)
Podvelež je naseljeno mjesto u gradu Mostaru, Bosna i Hercegovina. Središte je podveleške regije. Prvi put spominje se 70-ih godina 15. stoljeća u Poimeničnom popisu sandžaka vilajeta Hercegovina (priredio Ahmed Aličić) pod imenom "Svinjar" kao timar Laz Hamze, posadnika tvrđave Klobuk. Naselje je imalo pet domova, a među vlasnicima je spomenut i Vlaho Svinjarević. Istog Vlahu Svinjarevića spominje i Noel Malcolm u svom djelu Kratka historija Bosne kao džerah-bašu (glavnog vidara) na dvoru bosanskog namjesnika Ajas-paše. Stanovnici naselja su Bošnjaci. Ovo područje bilo je naseljeno u srednjem vijeku, o čemu svjedoči prisustvo stećaka. Islamizacija Podveležja počela je polovinom 17. stoljeća, a dotad su većina stanovništva bili katolici.